પાકિસ્તાનમાં ઈમરાન ખાનની લહેરમાં અનેક દિગ્ગજોને ફટકાઃ શાહબાઝ શરીફ અને બિલાવલ ભુટ્ટો ભૂંડી રીતે હાર્યાઃ હાફીઝ સઈદને તમાચોઃ દિકરો અને જમાઈ બન્ને હારી ગયા : ઈમરાનના પક્ષને બહુમતી માટે માત્ર ૧૯ બેઠકોની જરૂરઃ ૧૨૨ બેઠકોમાં આગળઃ નવાઝનો પક્ષ ૬૦, બિલાવલનો પક્ષ ૩૫ અને અન્યો ૫૨ બેઠકોમાં આગળઃ બહુમતી માટે ૧૩૭ બેઠકો જોઈએ : ત્રિશંકુ સંસદનાં સંજોગોઃ જરદારી ‘કિંગમેકર’ બનશે ? : પાક. પ્રજાએ ત્રાસવાદીને આપ્યો જાકારો : ત્રાસવાદી હાફીઝના ડબ્બાડુલઃએકેય બેઠક નહિઃ બધા જ હાર્યા : ઈમરાનનાં વિજયથી ભારતે હરખાવા જેવુ નથીઃ પ્રચારમાં ઓકયું હતું ઝેર તા. ૨૬ :. પાકિસ્તાનમાં બોંબ ધડાકા, હિંસા અને આર્મીની દખલના આરોપ વચ્ચે ગઈકાલે નેશનલ એસેમ્બલીની ૨૭૨ બેઠકો માટે યોજાયેલી ચૂંટણી બાદ ગઈકાલે મોડી રાત્રે શરૂ થયેલી મત ગણત્રીના ટ્રેન્ડ બહાર આવ્યા છે. જે અનુસાર ઈમરાન ખાનનો પક્ષ પીટીઆઈ સૌથી મોટા પક્ષ તરીકે બહાર આવ્યો છે. ઈમરાન ખાનને બહુમતી માટે માત્ર ૧૯ બેઠકોની જરૂર છે. આ લખાય છે ત્યારે ૨૭૨ બેઠકોમાંથી ૨૬૯ બેઠકોના ટ્રેન્ડ મળ્યા છે જેમા ઈમરાન ખાનનો પક્ષ ૧૨૨ બેઠકો પર આગળ છે, જ્યારે નવાઝનો પક્ષ પીએમએલ-એન ૬૦, પીપીપી એટલે કે બિલાવલ ભુટ્ટોનો પક્ષ ૩૫ અને અન્યો ૫૨ બેઠકો પર આગળ છે. બહુમતી માટે ૧૩૭ બેઠકો જોઈએ. જે રીતે ઈમરાન ખાનનો પક્ષ સૌથી મોટા પક્ષ તરીકે બહાર આવ્યો છે તે જોતા ઈમરાન ખાન પાકિસ્તાનના નવા વઝિર-એ-આઝમ બનશે તે નક્કી છે. ઈમરાન ખાનની લહેરમાં દિગ્ગજો ઉડી ગયા છે. શાહબાઝ અને બિલાવલ હારી ગયા છે. જ્યારે ત્રાસવાદી અને ભારત માટે વોન્ટેડ હાફીઝ સઈદનો પુત્ર અને જમાઈ બન્ને ચૂંટણી હારી ગયા છે. ઈમરાનનો પક્ષ વિજેતા બનશે તેવુ બહાર આવતા જ સમગ્ર પાકિસ્તાનમાં જશ્ન મનાવવાનું શરૂ થઈ ગયુ છે.